**סיכום ומסקנות**

שישה ימים של לחימה שינו את מעמדה המדיני של סעודיה. למרות יחסי עוינות בינה לבין מדינות ערביות במזרח התיכון ולמרות ניסיונותיהן של מצרים וסוריה להפיל את שלטונה, הצטרפה סעודיה לחזית הערבית שהובילו מדינות אלה, מייד עם פרוץ מלחמת ששת הימים. ואולם היא לא השתתפה באופן צבאי במלחמה. התייצבותה לצד המדינות הערביות התבטאה בהובלת המאבק הכלכלי נגד המדינות שצידדו בזכותה של ישראל להגנה ולקיום. מעתה היא זוהתה כמי שבכוחה להפעיל את הנשק האולטימטיבי שעמד לרשותה – נשק הנפט. כוח זה הבליט את חשיבותה המדינית והכלכלית לא רק בעיני מדינות האזור אלא גם בעיני הקהילה הבין-לאומית, והיא נטלה חלק מרכזי בשיקום הכלכלי של מדינות ערב שהשתתפו בלחימה, תפקיד שהמשיכה למלא גם בעשורים הבאים.

המלחמה חשפה את המדיניות הפרגמטית של סעודיה בסוגיות מגוונות, בעלות משקל מדיני, חברתי וכלכלי. במהלך המלחמה ובשבועות שלאחריה הנהיגה סעודיה קו מדיני שקול מאוד בכל הנוגע ליחסים עם שותפותיה המערביות – ארצות הברית ובריטניה – למרות מערכת הלחצים הכבדים שהפעילו עליה מדינות מהפכניות ולמרות הקולות מבית. עמדתה של הממלכה באה לידי ביטוי בסירוב לקבל את הטענה כי המדינות המערביות סייעו לישראל בלחימה עצמה; בהתנגדות להלאמה של שדות הנפט בשטחה; בהגנה על הנציגים הזרים בממלכה; בשיחות הפרטיות שקיימו הבכירים הסעודים עם מקביליהם המערביים, שבהן הדגישו את חשיבות הקשר ביניהם.

סעודיה הוכיחה מדיניות פרגמטית גם בכל הקשור לשוק הנפט. השאיפה שלא לפגוע בצרכן הייתה בסיס לעמדתה עוד קודם למלחמה, והיא השתקפה בהתנגדותה להלאמת שדות הנפט ובפעולותיה להשיג איזון בין הקולות שהגיעו מבית ומן העולם הערבי, שלא לשתף פעולה עם המערב מצד אחד, לבין הרצון להחזיר את השוק לשגרה מן הצד השני. ומעל לכול, השתקפה גישתה הפרגמטית כלפי ישראל: גישה שנבעה מתפיסה עמוקה של מנהיגיה כי ישראל היא עובדה קיימת, וכי לדידה של סעודיה לא נשקף איום מצד ישראל.

ההחלטות שקיבלה סעודיה במהלך המלחמה נבעו בעיקר מהסוגיה שהטרידה אותה יותר מכול – אי היציבות המדינית בתימן. ההחלטה שלא לשלוח כוחות לחזית הישראלית והשאיפה לשמירה על מערכת יחסים יציבה עם הבריטים והאמריקנים נבעו מהחשש הסעודי מהידרדרות המצב בתימן והשפעתו על הממלכה. ניתן לומר במידה רבה של ביטחון, כי חודשיים לאחר המשבר החמור שפרץ בזירה הערבית-ישראלית, חזרה סוגיית תימן לעמוד בראש סדר היום הסעודי. בכירים בבית המלוכה הסעודי ביטאו גישה זו בוועידת חרטום, שמטרתה הייתה, מבחינתה של סעודיה, להגיע עם מצרים להסדר שיאפשר את נסיגתה מדרום ערב ואת הסרת חרם הנפט. ואומנם, זה היה סדר החשיבות של העמדה המדינית בממלכה: קודם כול טיפול באיום הנתפס החמור ביותר על יציבותה – ייצוב "החצר האחורית" שלה, ורק לאחר מכן פתרון הסוגיות הבין-ערביות.

המלחמה הייתה כעין טבילת אש ליחסי סעודיה ובנות בריתה המערביות, ואומנם היה זה מבחן משמעותי. ארצות הברית שזוהתה יותר מכול עם עמידה לצד ישראל ובו זמנית עם ההגנה על סעודיה, יצרה אתגר עצום לבית המלוכה הסעודי. מערכת יחסים אישית של המלך עם הנשיא לינדון ג'ונסון ועם קודמו בתפקיד, ג'ון פיצג'רלד קנדי, לצד ניהול מערכת דיפלומטית זהירה ורגישה, הבטיחה צליחה של אירוע מורכב מאוד עבור השלטון הסעודי. קשר זה נבע מאינטרסים ביטחוניים וכלכליים משותפים לשתי המדינות, אינטרסים שהעמיקו מאוד תחת פיצל בשל התגברות האיום המצרי, לצד שיפור מצבה הכלכלי של הממלכה.

היחסים בין סעודיה ובריטניה היו מורכבים בשל כמה סיבות: הצהרתה של בריטניה על הנסיגה הצפויה מעדן; יחסים שהגיעו עד משבר בתקופת המלך סעוד; ותפקידה של בריטניה בהקמתה של מדינת ישראל. נוכחותה של בריטניה בכלכלה הסעודית הייתה משמעותית פחות מזו האמריקנית, ומספר האזרחים הבריטים בשטחה היה קטן מזה של האמריקנים. ובכל זאת חלחלה ההבנה כי בריטניה נמצאת בעמדת מפתח לעיצוב היחסים במפרץ הערבי, כולל איראן. ההערכה האישית של פיצל לברית הסעודית-בריטית סייעה לצלוח את המשבר החמור, בדומה למה שקרה מול האמריקנים. בעקבות כך נדמה כי ארצות הברית ובריטניה למדו לנהל משברים מורכבים באזור, ובעיקר כאלה שנקשרו עם ישראל. היכולת לשמר את היחסים למרות המחלוקות הקשות ביססה את מעמדה של סעודיה בעיני שתי המדינות המערביות כשחקנית מדינית חשובה באזור.

המלחמה פגעה במיוחד בתוכניות הפיתוח של פיצל, כלומר בחזון של המלך הסעודי להצעיד גל של רפורמות מעמיקות שכותרתן שיפור התשתיות האזרחיות והכשרת כוח האדם המקומי להשגת גיוון כלכלי. הירידה בהכנסות לצד הגידול בהוצאות הביטחון והתמיכה במדינות שנטלו חלק ישיר בלחימה, הביאו את המדינה להאטה כלכלית. ההבטחות לדור הצעיר והרפורמות שהיו גולת הכותרת של שלטון פיצל, נאלצו להאט את מהלכן, והדבר יצר תסכול בקרב הדור הצעיר ומצדדי הרפורמה. ייתכן מאוד כי לביקורת העיקרית כלפי פיצל על הורדת קצב הרפורמות היו השלכות על יציבותה של המדינה בשנים הבאות. שכן על רקע גל המהפכות בעולם הערבי וחילופי השלטון בלוב ובסודאן בשנת 1969, נעשה גם ניסיון הפיכה נגד בית סעוד, כושל אומנם, מצד גורמים שהיו בעלי זיקה נאצריסטית ובעת'יסטית, ומטרתו הייתה להוביל לשינוי סדר היום החברתי-כלכלי.

המהומות שפרצו בסעודיה שיקפו את חולשת מעמדו של בית סעוד בקרב אזורים ומגזרים מסוימים. הן חשפו את המתח החברתי, בעיקר באזור המזרחי של הממלכה. כמו כן עודדו המהומות את הקולות הרדיקליים שאימצו האיגודים של פועלי הנפט באזור, אותם קולות שנשמעו כבר משנת 1965, אך עתה תבעו עובדי הנפט של עראמקו ביתר שאת זכויות ממעסיקיהם. בד בבד הוכיחו הזרים שנשאו בתפקידים משמעותיים בכלכלה ובמנהל, בעיקר מצרים ופלסטינים, את חשיבותם כמובילי דעת קהל. הם הוכיחו שוב את הזיקה שלהם לאירועים לאומניים ואת השפעתם על אי-יציבות תעשיית הנפט. לימים השפיעה זיקה זו בוודאות על ההחלטה לצמצם את כוח האדם הערבי הזר, ולהעדיף את זה המוסלמי המזרח אסיאתי.

ניתן לקבוע כי למהומות שפרצו בסעודיה נודעו השפעות מרחיקות לכת על מדיניותה של במישור הפנימי, החיצוני והכלכלי על אף שהתרחשו בעיקר במזרחה של הממלכה. ההחלטה על הטלת החרם ולאחריה הדיונים על הסרתו הושפעו מדעת הקהל המקומית, והעידו על כוחה הרב של החברה הסעודית בתהליך קבלת ההחלטות בממלכה ועל הרגישות הרבה של המלך פיצל לסדר הציבורי ולרחשי הלב של אזרחיו. ההחלטה על הסרת החרם התקבלה על אף הקריאות שנשמעו ממצרים וממדינות ערביות אחרות להמשיכו.

סעודיה הוכיחה ראייה ארוכת טווח בשלל נושאים. כבר באמצע שנות השישים ניסח השר ימאני רעיון מכונן, שלימים יהיה בסיס למדיניות הסעודית הרשמית כלפי שוק הנפט. גם בנושאים הבין-לאומיים הצליחה סעודיה לנסח תפיסה מורכבת. עמדתה כלפי ישראל, שנקבעה מייד עם תום המלחמה, נותרה שרירה בעשורים הבאים. סעודיה הראתה יכולת לתמרן בין המעצמות המערביות לאינטרסים האזוריים, והצליחה להתמודד עם שני הכובעים המנוגדים לעיתים שהיא חובשת: שומרת המקומות הקדושים המחויבת לעולם המוסלמי, אל מול היותה יצואנית הנפט החשובה בעולם. הישג זה צריך לייחס במידה רבה למנהיגותו השקטה, עתירת הניסיון והפקחית של המלך פיצל, ולכך שהקיף עצמו בקבוצת הנסיכים הבכירים, בעיקר מצד אלה שכונו "שבעת הסדירים", וביועציו הקרובים והנאמנים.